Deur Dr. Vorster Combrink
"Wat nie geopenbaar is nie, is bekend aan die Here ons God, maar wat geopenbaar is, is vir altyd bekend aan ons en ons nageslag: ons moet lewe volgens al die woorde van hierdie wet." Deut. 29:29
Daar gebeur soms god met ons wat ons glad nie verstaan nie: 'n Kerkgebou tuimel inmekaar en gelowiges sterf; 'n bejaarde word wreed aangerand, my kleinkind kry kanker; my lewensmaat sterf...
Hierdie dinge was nie vir ons vooraf bekend nie. Ons weet ook nie wat in die toekoms vir ons wag nie. God laat dinge in ons lewe toe: Wie ons ouers is, waar ons woon en leef, watter mooi en lelike dinge met ons gebeur. Dag na dag ontvou sy soevereine plan in ons lewe. Hoe moet ons daarop reageer?
Daar is wel dinge waarvoor ons verantwoordelik is. Ons Vader verwag van ons om binne die situasies wat Hy beskik, ons te bemoei met wat aan ons bekend is. Wat ons weet, en wat helder en duidelik is, is dat ons God en ons naaste moet liefhê soos onsself (Deut 6:4-5; 30:6). Dit is ons terrein, die kring van ons verantwoordelikheid. En Hy stel ons ook in staat om hierdie wil van Hom te verstaan en te doen (Deut 30:11-14; Kol 1:9). Hierdie fokus lei tot goeie spanning, ywer, inspanning en toewyding (Fil 4:8-9).